
Lavretsovi tn 7a maa-ala detailplaneeringu
koostamise algatamata jätmine
1. ASJAOLUD JA MENETLEMISE KÄIK
Detailplaneeringu algatamise ettepaneku on esitanud 01.09.2014 TÜ Inkeri (registrikood 10133127), kes on alates 31.01.2014 Lavretsovi tn 7a (51101:002:0109) krundi omanik. Vastavalt TÜ Inkeri poolt esitatud detailplaneeringu algatamise taotlusele kavandatakse määrata Lavretsovi tn 7a krundile ehitusõigus ärihoone (hotelli) ehitamiseks. Algatatav detailplaneering peab määrama tehnovõrkude asukohad. Kavandatava detailplaneeringu maa-ala asub Narva linnas Vanalinna linnaosas ning selle planeeringuala pindala on ca 0,3 ha.
Ehitisregistri andmetel on Lavretsovi tn 7a kinnistu peamine kasutamise otstarve alates 1984 aastast – muu plats või väljak. Asfaltplatsi pindala on 1 645 m² (ehitisregistri kood 220295652).

Narva Linnavolikogu 19.04.2012 otsusega nr 55 kehtestati Hariduse, Vabaduse, Lavretsovi ja Vestervalli tänavatega piiratud maa-ala detailplaneering, mille järgi määrati Lavretsovi tn 7a krundile ärimaa sihtotstarve parkimisala ehitamiseks. Sellisena oli detailplaneering kooskõlastatud Maa-ameti poolt (kirjad nr 6.2-3/3030). Lavretsovi tn 7a maaüksus erastati Narva Linnavalitsuse 22.08.2012 korralduse nr 785-k alusel SA-le Narva Linnaelamu maaüksuse sihtotstarbega ärimaa.

Ka Narva Linnavolikogu 22.11.2012 otsusega nr 132 kehtestatud Narva linna Vanalinna linnaosa üldplaneeringus on antud alale kavandatud avalik parkla.
Kehtiva üldplaneeringu muutmine on võimalik vaid detailplaneeringu kaudu. Vastavalt planeerimisseaduse (edaspidi PlanS) § 142 lg 1 võib detailplaneering põhjendatud vajaduse korral sisaldada kehtestatud üldplaneeringu põhilahenduste muutmise ettepanekut. Kehtestatud üldplaneeringu põhilahenduse detailplaneeringuga muutmine on üldplaneeringuga määratud maakasutuse juhtotstarbe ulatuslik muutmine.
Planeeringu koostamise algatamise otsustamisel võib planeeringu koostamise algatamisest keelduda juhul, kui detailplaneeringu algatamine on ilmselgelt vastuolus üldplaneeringuga (PlanS §128 lg 2 p 1) või selleks on muu ülekaalukal avalikul huvil põhinev põhjus (PlanS §128 lg 2 p 3). Sellise ettepaneku menetlemine on kohaliku omavalitsuse kohustus, kuid samas ei kaasne ettepaneku esitamisega vältimatult detailplaneeringu menetlemise algatamine kohaliku omavalitsuse poolt. Üldplaneeringu kaudu kohalik omavalitsus kujundab linna ruumilise arengu põhimõtteid ning seab säästva ja tasakaalustatud arengu tingimusi, mis on aluseks ka maakasutusele ja ehitustegevusele. Nimetatud tegevuses on kohalikul omavalitsusel ulatuslik kaalutlusruum. Kaalutlemisel peab kohalik omavalitsus arvestama nii avalikke huve, mis väljenduvad muu hulgas üldplaneeringutes, kui ka taotleja põhjendatud huve.

Kehtivas Narva linna Vanalinna linnaosa üldplaneeringus fikseeritud keskkonnakaitselised ja muud linna säästva ning tasakaalustatud arengu kriteeriumid on olulisteks asjaoludeks, mida vältimatult tuleb arvestada üldplaneeringu muutmise ettepaneku ja seeläbi ka detailplaneeringu algatamise taotluse põhjendatuse hindamisel.

27.10.2014 kirjaga nr 19 (dokumendiregistri nr 10764/1-12.1) esitas TÜ Inkeri oma arvamuse Narva linna Vanalinna linnaosa üldplaneeringu põhilahenduse Lavretsovi tn 7a maakasutuse sihtotstarbe osas muutmiseks. TÜ Inkeri väidab, et nad ei olnud teadlikud krundi piirangutest ning ostsid aastal 2014 selle 100% ärimaa sihtotstarbega kinnistu SA-lt Narva Linnaelamu eesmärgiga teostada seal äritegevust. TÜ Inkeri arvates annab uue hotelli ehitamine Vanalinnale uusi arenguvõimalusi ning loob töökohti. TÜ Inkeri väidab, et Lavretsovi tn 7a krundi naabruses on piisavalt parkimiskohti ning parkimisala tekitamine Lavretsovi tn 7a krundil ei ole majanduslikult põhjendatud. Omavalitsuse arvates ei ole selline põhjendus piisavalt argumenteeritud ega hotelli rajamine ning kaasnev üldplaneeringu muutmine vajalik. TÜ Inkeri väide, et nad ei olnud ostmise ajal teadlikud krundi piirangutest, ei ole piisav alus avalike huvide eiramiseks ja üldplaneeringu põhilahenduse muutmiseks.
Majandustegevuse registri andmete järgi tegeleb TÜ Inkeri projekteerimisega seotud tegevusega. Kuna kehtestatud planeeringud on avalikult kättesaadavad Narva Linnavalitsuse Arhitektuuri- ja Linnaplaneerimise Ameti koduleheküljel (http://www.narvaplan.ee/index.php?menu=2&page=2 ja http://www.narvaplan.ee/index.php?menu=3&page=27) ning ka volikogu haldusaktid on võimalik leida Narva Linnavalitsuse dokumendiregistris (https://dokregister.narva.ee/index.php?page=lawlistvk), siis eeldatavasti peaks planeerimise ja projekteerimisega tegelev isik teadma kehtestatud maa-ala kasutamise piirangutest.

Vastavalt Narva Linnavalitsuse 22.08.2012 korraldusele nr 785-k „Teenindusmaa määramine, katastriüksuse piiride kinnitamine, maaostuõigusega erastamine Lavretsovi tn 7a ja Narva Linnavalitsuse 14.12.2005. korralduse nr 1336-k kehtetuks tunnistamine“ on Lavretsovi tn 7a maaüksusele määratud teenindusmaa lähtudes Narva Linnavolikogu 19.04.2012 otsusega nr 55 kehtestatud Hariduse, Vabaduse, Lavretsovi ja Vestervalli tänavatega piiratud maa-ala detailplaneeringust. Otsuses on kirjas „Planeeringu lahendust oli korrigeeritud vastavalt 09.03.2012 SA Narva Linnaelamu poolt laekunud avaldusele nr 304 ning Lavretsovi tn 7a kinnistule on määratud 100% ärimaa sihtotstarve. Parandatud detailplaneeringu lahendus oli 23.03.2012 SA Narva Linnaelamu poolt kooskõlastatud.“ Seega pidi SA Narva Linnaelamu (eelmine omanik) olema kursis detailplaneeringu lahendusega, mille järgi määrati Lavretsovi tn 7a krundile ärimaa sihtotstarve parkimisala ehitamiseks. Üldplaneeringu järgi on Lavretsovi tn 7a maaüksuse kavandatav kasutus parkimisala, mitte aga hoone/hoonete püstitamine.
Kuna Vanalinna linnaosas puuduvad avalikud parklad sõiduautodele ja bussidele, siis Narva linna Vanalinna linnaosa üldplaneeringu koostamise ajal olid need planeeritud muu hulgas ka Lavretsovi tn 7a krundile. Hariduse, Vabaduse, Lavretsovi ja Vestervalli tänavatega piiratud maa-ala detailplaneeringuga on kavandatud haljasala ja parkimisplatsid Vabaduse tänava äärde ning hoonete vahele Hariduse tn ja Lavretsovi tn vahelisel alal. Antud detailplaneeringu kohaselt on Lavretsovi tn 7a krunt avalik parkimisala.
Samuti kaaluti Narva linna Vanalinna linnaosa üldplaneeringu koostamise käigus meetmeid ajalooliselt väärtusliku bastionide vööndi säilimiseks ja edasiarendamiseks üldkasutatava puhke- ning virgestusalana. Üldplaneeringuga on ette nähtud Fama bastioni taguse haljasala tekitamine. Vabaduse tn äärne Lavretsovi tn ja Hariduse tn vahelise haljasala peab heakorrastama ning rajama Hariduse, Vabaduse, Lavretsovi ja Vestervalli tänavatega piiratud maa-ala detailplaneeringuga kavandatud kõnniteed ja avaliku kasutusega parkimisplatsid.
Kõnealusele krundile hoone rajamine ei ole kooskõlas Narva Vanalinna perspektiivse arendamisega. Ajalooliselt ega ka linnaehituslikult ei ole sinna mistahes hoone püstitamine põhjendatud seetõttu, et ala hoonestamata jätmisega (antud juhul parkla funktsioonis) on võimalik linnaruumis markeerida ajaloolise vallikraavi asukohta ehk tuua linnaruumi tagasi nii palju kui võimalik ajaloolist ja planeeringulist struktuuri ja see on ka kehtiva Narva linna Vanalinna linnaosa üldplaneeringu üks põhiideid. Nimelt paiknes antud asukohal bastion Fama (millest suur osa on maa sees säilinud ja mis täna on linnaruumis markeeritud bastioni kontuuri järgiva hoonestusega) esine vallikraav, mis linna arengu käigus 19. sajandi lõpus kinni aeti. Fama bastionist põhja ja lõuna pool on vallikraaviosad looduses üsna hästi säilinud ning nende vahele jääva ala hoonestamine rikuks ära võimaluse markeerida pea kogu ulatuses kunagiste linnakindlustuste ruumilist mõju Narva ajaloolises linnasüdames.

Narva linna Vanalinna linnaosa üldplaneeringu koostamisel on arvestatud ennekõike avaliku huviga ning lähtutud mälestise kaitsevööndis kehtivatest ruumilise arengu põhimõtetest. Kuna antud kvartalis on juba 3 hotelli (hotell „Etapp“ aadressil Lavretsovi tn 5, hotell “King” aadressil Lavretsovi tn 9, hotell “Inger” aadressil A. Puškini tn 28) ning kavandatud veel 2 hotelli , siis on parkimiskoormus seal juba niigi suur. Seega ei ole veel ühe hotelli ehitamine parkimiskohtade arvelt põhjendatud.
Kuna Narva linna Vanalinna linnaosa üldplaneeringuga määratud meetmed Vanalinna säilitamiseks ja edasi arendamiseks on kajastatud ka Hariduse, Vabaduse, Lavretsovi ja Vestervalli tänavatega piiratud maa-ala detailplaneeringus, ei näe kohalik omavalitsus põhjust muuta ülalpool nimetatud planeeringut ning algatada selleks TÜ Inkeri poolt taotletud Lavretsovi tn 7a uue detailplaneeringu koostamine. Detailplaneeringuga üldplaneeringu muutmine on vaid erandlikult võimalik näiteks üldplaneeringu kehtestamise järel tekkinud ülekaaluka ja õiguspärase erahuvi korral. Antud juhul ei ole tuvastatud sellist ülekaalukat ja põhjendatud TÜ Inkeri erahuvi, mis tingiks üldplaneeringu erandlikku muutmist.

11.02.2015 Narva Linnavalitsuse istungil võeti vastu protokolliline otsus ja otsustati taotleda Narva Linnavolikogult detailplaneeringu koostamise algatamisest keeldumist vastavalt esitatud Linnavolikogu eelnõule. 26.02.2015 jäi Narva Linnavolikogu istungil vastu võtmata otsuse eelnõu Lavretsovi tn 7a maa-ala detailplaneeringu koostamise algatamisest keeldumine.
30.07.2015 edastas Arhitektuuri- ja Linnaplaneerimise Amet TÜ-le Inkeri kirja nr 1-13.1/2910, milles palus huvitatud isikul esitada eskiislahenduse Lavretsovi tn 7a krundi visiooni selgitamiseks ja algatamisotsuse eelnõu ettevalmistamiseks. Augustis 2016 esitas TÜ Inkeri algatatava Lavretsovi tn 7a detailpaneeringu eskiislahenduse. Eskiislahendus esitati 23.09.2016 Narva Linnavalitsuse ehituskomisjonile seisukoha võtmiseks. Vastavalt Narva Linnavalitsuse ehituskomisjoni 23.09.2016 protokollile nr 2, olles eskiisi läbi vaadanud, ei toeta komisjon detailplaneeringu koostamise algatamist kuna antud maa-ala on Narva linna Vanalinna linnaosa üldplaneeringuga vastuolus ning asub Fama bastioni kohal, mis oleks linnaehituslikult oluline jätta täisehitamata. Narva Linnavalitsuse ehituskomisjoni liikmed hääletasid ühehäälselt detailplaneeringu koostamise algatamise vastu.
02.11.2016 Narva Linnavalitsuse istungil võeti vastu protokolliline otsus ja otsustati taotleda Narva Linnavolikogult detailplaneeringu koostamise algatamisest keeldumist vastavalt esitatud Linnavolikogu eelnõule. Novembris 2016 jäi Narva Linnavolikogu istungil vastu võtmata otsuse eelnõu Lavretsovi tn 7a maa-ala detailplaneeringu koostamise algatamisest keeldumine.

Krunt Lavretsovi 7a asub riiklikult kaitstava kahe kinnismälestise – arheoloogiamälestis Asulakoht (reg. nr 27276) ja ehitismälestis Narva linnakindlustused, 14. saj-1863 (reg. nr 13999) – territooriumil. Seepärast tuleb ala hõlmavad üld- ja detailplaneeringud kooskõlastada ka Muinsuskaitseametiga. Muinsuskaitseamet on kehtiva Narva linna Vanalinna linnaosa üldplaneeringu kooskõlastanud 07.07.2011 (kooskõlastuse nr 15987). PlanS § 124 lg 8 kohaselt kui planeeritaval maa-alal asub muinsuskaitseala, kinnismälestis või nende kaitsevöönd, tuleb detailplaneering koostada, arvestades Muinsuskaitseametiga kooskõlastatud detailplaneeringu muinsuskaitse eritingimusi ja arheoloogilisi eeluuringuid.
Arhitektuuri- ja Linnaplaneerimise Amet küsis Muinsuskaitseametilt seisukohta üldplaneeringut muutva Lavretsovi tn 7a maa-ala detailplaneeringu algatamine kohta. Vastavalt Muinsuskaitseameti kooskõlastamise komisjoni 13. detsembri 2016 koosoleku, kus nimetatud küsimust arutati, protokollile nr 341, tuginedes Muinsuskaitseseadusele ja kultuuriministri 04.07.2011 määrusele nr 15, otsustas komisjon edastada järgmise seisukoha: mitte nõustuda Narva Vanalinna linnaosa üldplaneeringut muutva detailplaneeringu algatamisega. Komisjon ei pea põhjendatuks bastionile/vallikraavile ehitamist. Linnakindlustus on siiski maastikul veel loetav, lisaks on säilinud arheoloogiline kultuurkiht. Antud juhul käsitletakse linnakindlustustena, mille hulka kuuluvad bastionid ja vallikraav, ka territooriumi, kus bastionaalvöönd koos kõigi oma elementidega varem kulges, ka siis, kui vastavaid elemente maapinnal näha ei ole ja/või kui need on säilinud maa sees/all. Bastionide ja vallikraavi kunagine struktuur on antud kohas siiski linnaruumis jälgitav.
Samuti küsis Arhitektuuri- ja Linnaplaneerimise Amet Ida-Viru Maavalitsuse arvamust. 14.12.2016 Tiit Toos (Ida-Viru Maavalitsuse arengu- ja planeeringuosakonna peaspetsialist) oma vastuses rõhutas, et üldplaneeringu lahendust muutva detailplaneeringu algatamisotsus on eelkõige kaalutlusotsus, mille peab langetama kohaliku omavalitsuse volikogu. Peaspetsialist nõustus Arhitektuuri- ja Linnaplaneerimise Ameti arvamusega, et hotelli ehituse lubamine on esitatud andmeid lugedes linnale kahjulik.
05.01.2017 olid ülalmainitud arvamuste koopiad edastatud huvitatud isikule Arhitektuuri- ja Linnaplaneerimise Ametis toimunud koosolekul, ning huvitatud isikul oli palutud esitada Ametile oma nägemus selle kohta, kuidas ta plaanib ametiasutustelt laekunud arvamustele reageerida. Selle asemel, saatis huvitatud isik enam kui aasta hiljem, 19.01.2018 kirja, kus ei vastanud ametiasutustelt laekunud tagasisidele, kuid palus siiski planeeringut algatada. Ameti tagasisidele mitte vastamisele meeldetuletusele, kordas huvitatud isik 06.03.2018 kirjaga, et soovib siiski enda poolt esitatud eskiislahendusega edasi minna.
Arvestades sellega, et alates 01.01.2018, ei eksisteerinud enam Maavalitsusi, ning järelevalvet üldplaneeringuid muutvate detailplaneeringute järgi teostab nüüd Rahandusministeerium, saatis Arhitektuuri- ja Linnaplaneerimise Amet 04.04.2018 päringu koos uuesti ettevalmistatud eelnõuga Rahandusministeeriumisse, et uurida, kas ministeeriumi seisukoht erineks varem saadud Ida-Viru Maavalitsuse omast. 05.04.2018 sai Amet vastust, milles ministeeriumi esindaja nõustus Ameti seisukohaga, ning soovitas eelnõus lisaks mainida ka seda, et kuna Lavretsovi tn 7a detailplaneeringu algatamise ettepanek sisaldab kehtiva Narva linna üldplaneeringu põhilahenduse muutmise ettepanekut, tuleb PlanS § 142 lg 6 kohaselt üldplaneeringu põhilahenduse muutmise ettepanekut sisaldava detailplaneeringu koostamisel anda eelhinnang ja kaaluda keskkonnamõju strateegilist hindamist, lähtudes keskkonnamõju hindamise ja keskkonnajuhtimissüsteemi seaduse § 33 lõigetes 4 ja 5 sätestatud kriteeriumidest ning § 33 lõike 6 kohaste asjaomaste asutuste seisukohtadest. Tõenäoliselt koostatav KSH eelhinnang toob välja negatiivse mõju, mis omakorda kinnitab planeeritava hoone mittesobivust nimetatud kohale.
Uuendatud volikogu otsuse eelnõu oli võetud Narva Linnavalitsuse poolt protokollilise otsusena vastu 18.04.2018 ning suunatud Linnavolikokku. 27.06.2018 toimus ühendatud Linnavolikogu Linnamajandusameti ning Linnaehituskomisjoni istung, kuhu oli kutsutud ka huvitatud isiku esindaja, Tatjana Semjonova. Komisjonide istungi tulemusena, soovitati Narva Linnavalitsuse Arhitektuuri- ja Linnaplaneerimise Ametile ja huvitatud isikule saavutada kompromisslahendust.

Juhindudes Linnavolikogu komisjonide soovitusest, kutsus Amet 2018.a. suve jooksul mitmel korral huvitatud isikut kohtumistele, mille raames arutati võimalike detailplaneeringu lahenduse variante. Tulemusena jõuti kompromisslahenduseni: osaliselt maa alla paigutatav ning ajaloolist vallikraavi rõhutav hotell ja kohvik. Vaatamatu sellele, et Muinsuskaitseameti kooskõlastamise komisjoni 13. detsembri 2016 koosoleku protokollis nr 341 oli selgelt välja toodud kooskõlastamise komisjoni seisukoht "mitte nõustuda Narva Vanalinna linnaosa üldplaneeringut muutva detailplaneeringu algatamisega", nõustus Amet proovida uue lahendusega siiski edasi minna, kuna oli lootust, et uue lahenduse potentsiaalne arhitektuurne kvaliteet võiks muuta kooskõlastamise komisjoni seisukohta leebemaks.

Siiski, 06.09.2018 kirjaga nr. 9140 (täiendatud 25.09.2018) teatas huvitatud isik, et ei soovi enam uue lahendusega edasi minna. Kuna huvitatud isik pole nõus saavutatud kompromisslahendusega edasi liikuda, oli Amet sunnitud jääda oma esialgse seisukoha juurde, ehk soovitada Linnavolikogul Lavretsovi tn 7a maa-ala detailplaneeringut esialgsel kujul jätta algatamata.

Võttes aluseks PlanS § 124 lg 2 ning arvestades eeltoodut on omavalitsus arvamusel, et keeldumine Lavretsovi tn 7a maa-ala detailplaneeringu koostamise algatamisest on põhjendatud.
TÜ-l Inkeri on võimalus realiseerida oma plaane vastavalt kehtivale Narva linna Vanalinna linnaosa üldplaneeringule ning Hariduse, Vabaduse, Lavretsovi ja Vestervalli tänavatega piiratud maa-ala detailplaneeringule.

2. ÕIGUSLIKUD ALUSED
2.1. Planeerimisseaduse § 128 lõike 2 punktide 1, 2 ja 3 kohaselt detailplaneeringut ei algatata eelkõige juhul, kui algatamine on ilmselgelt vastuolus üldplaneeringuga, on ilmne, et algatava planeeringu elluviimine tulevikus ei ole võimalik, ning selleks on muu ülekaalukal avalikul huvil põhinev põhjus;
2.2. Narva linna põhimääruse punkti 4.4.30 alusel detailplaneeringu algatamine, kehtestamine ja tühistamine on Linnavolikogu pädevuses.
3. OTSUS
Jätta algamata Lavretsovi tn 7a maa-ala detailplaneeringu koostamine, mille ülesandeks on Narva linnas Vanalinna linnaosas ca 0,3 ha suurusel maa-alal ehitusõiguse määramine hotelli koos vajalike tehnovõrkudega ehitamiseks, kuna detailplaneeringu koostamine ilmselgelt on vastuolus kehtiva Narva linna Vanalinna linnaosa üldplaneeringuga ja vastuolus avalike huvidega.
4. RAKENDUSSÄTTED

4.1. Narva Linnavalitsuse Arhitektuuri- ja Linnaplaneerimise Ametil teha otsus teatavaks TÜ-le Inkeri.
4.2. Otsus jõustub seadusega ettenähtud korras.
4.3. Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemisest.
Irina Janovitš
Linnavolikogu esimees

